SKRIFTLIG FORESPØRGSEL P-0556/00

af Gorka Knörr Borràs (Verts/ALE) til Kommissionen

(23. februar 2000)

Om: Protokol om samarbejde mellem Aquitaine-regionen og de autonome regioner Baskerlandet og Navarra

I 1980 i Bayonne (Frankrig) undertegnede den franske og den spanske stat en aftale om grænseoverskridende samarbejde på regionalt plan. Den 3. oktober 1989 blev protokollen om samarbejde mellem Aquitaine-regionen og den autonome region Baskerlandet undertegnet i Bordeaux. Dette dokument gav de grænseoverskridende forbindelser mellem de to stater institutionel karakter. Den 13. februar 1992 blev også den autonome region Navarra medtaget, og der blev undertegnet en ny protokol.

Målsætningerne i denne protokol er:

- At udveksle oplysninger og harmonisere de områder, som samarbejdet omfatter, nemlig de tre regioners politikker for udvikling af infrastrukturen inden for kommunikation, uddannelse, økonomi og beskæftigelse, forskning og kultur.

- I fællesskab at udarbejde og igangsætte projekter af fælles interesse.

- At fremme samarbejdsforbindelserne mellem de offentlige, erhvervsmæssige og private instanser i de tre regioner.

Den 25. januar 2000 besluttede regeringen for den autonome region Navarra ensidigt at træde ud af ovennævnte protokol på grund af politiske forskelle på områder, der ikke er omfattet af samarbejdsprotokollen.

Mener Kommissionen, at dette kan få indflydelse på det grænseoverskridende samarbejde mellem disse tre regioner, særligt når det tages i betragtning, at det nye fællesskabsinitiativ Interreg vil styrke dette samarbejde? Vil Kommissionen oplyse, om der er fare for, at den nuværende subvention eller støtte, som den autonome region Navarra modtager til projekter, der gennemføres i medfør af samarbejdsprotokollen, vil bortfalde?

Svar afgivet på Kommissionens vegne af Michel Barnier

(17. marts 2000)

I den nye programmeringsperiode for strukturfondene for perioden 2000-2006 kommer Interreg-initiativet kun til at dække egentligt grænseoverskridende og tværnationale projekter, som indgår i et samarbejdsprogram, der fastlægges i fællesskab af de berørte myndigheder på begge sider af grænsen.

Dette program vil i øvrigt blive iværksat af fælles samarbejdsstrukturer med et overvågningsudvalg, et styringsudvalg og en forvaltnings-/udbetalingsmyndighed, der er fælles for de medlemsstater og grænseregioner, som er omfattet af Interreg-programmet. Etableringen af disse fælles strukturer er en betingelse for iværksættelsen af Interreg og en betingelse for, at Kommissionen kan behandle og godkende programmet.

Det er i den forbindelse klart, at bilaterale samarbejdsaftaler og -protokoller som Bayonne-aftalen, som det ærede parlamentsmedlem nævner, kan vise sig at være meget nyttige med henblik på etablering og konsolidering af fælles Interreg-strukturer.

Det grænseoverskridende program for Frankrig og Spanien befinder sig i øjeblikket i den afsluttende fase og berøres på ingen måde af de beslutninger, der træffes af den selvstyrende region Navarra. Det er på indeværende tidspunkt ikke muligt at udtale sig om iværksættelsen af det nye EU-initiativ Interreg III i disse regioner, eftersom Kommissionen først skal vedtage sine retningslinjer på området, hvorefter de berørte medlemsstater og regioner vil blive opfordret til at udarbejde forslag til operationelle programmer.